10 E re ka Jehofa e le “Kgosi ya ditšhaba” o ne a laela Jeremia gore a ise molaetsa wa katlholo kwa ditšhabeng le kwa magosing. (Jer. 10:6, 7) Mme batlodiwa ba “kwa godimo ga ditšhaba le kwa godimo ga magosi” ka tsela efe? (Jer. 1:10) Fela jaaka moporofeti wa bogologolo, setlhopha sa Jeremia se amogetse kabelo e e tswang kwa go Molaodimogolo wa lobopo. Ka jalo, batlhanka ba Modimo ba ba tloditsweng ba neilwe taelo ya gore ba bolele dikatlholo mo lefatsheng lotlhe kgatlhanong le ditšhaba le magosi. E re ka Modimo Mogodimodimo a ba neile maatla e bile ba dirisa puo e e itshekileng ya Lefoko la gagwe le le boitshepo, setlhopha sa Jeremia se bolela gore ditšhaba le magosi a gompieno a tla kumolwa, mme a senngwe ka nako e e tshwanetseng ya Modimo le ka tsela e a e tlhophileng. (Jer. 18:7-10; Tshen. 11:18) Setlhopha sa Jeremia se ititeile sehuba gore se se ka sa goga dinao mo tirong e Modimo a ba neileng yone ya go itsise melaetsa ya katlholo ya ga Jehofa lefatshe ka bophara.